Na temelju članka 26., članka 33. stavak 1., članka 34. stavak 1., članka 44. stavak 2. i članka 48. stavak 2. Zakona o komunalnom gospodarstvu (“Narodne novine” broj 68/18, 110/18, 32/20) i članka 30. Statuta Općine Privlaka (“Službeni glasnik Zadarske županije” broj 05/18, 07/21), Općinsko vijeće Općine Privlaka na 7. sjednici održanoj dana 30. ožujka 2022. godine, donosi

**ODLUKU O KOMUNALNIM DJELATNOSTIMA NA PODRUČJU OPĆINE**

**PRIVLAKA**

**I. OPĆE ODREDBE**

Članak 1.

Ovom Odlukom o komunalnim djelatnostima na području Općine Privlaka (u daljem tekstu: Odluka) utvrđuju se komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačno korisnicima pružaju usluge nužne za svakodnevni život i rad na području Općine Privlaka, utvrđuju se komunalne djelatnosti od lokalnog značaja, način povjeravanja i uvjeti obavljanja komunalnih djelatnosti te druga pitanja od značaja za obavljanje tih djelatnosti na području Općine Privlaka.

**II. VRSTE KOMUNALNIH DJELATNOSTI**

**a) Komunalne djelatnosti kojima se osigurava održavanje komunalne infrastrukture**

Članak 2.

(1) Na području Općine Privlaka obavljaju se slijedeće zakonom propisane komunalne djelatnosti kojima se osigurava održavanje komunalne infrastrukture:

* 1. održavanje nerazvrstanih cesta,
  2. održavanje javnih površina na kojima nije dopušten promet motornim vozilima,
  3. održavanje građevina javne odvodnje oborinskih voda,
  4. održavanje javnih zelenih površina,
  5. održavanje građevina, uređaja i predmeta javne namjene,
  6. održavanje groblja,
  7. održavanje čistoće javnih površina,
  8. održavanje javne rasvjete**.**

(2) Pod održavanjem nerazvrstanih cesta podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

(3) Pod održavanjem javnih površina na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost.

(4) Pod održavanjem građevina javne odvodnje oborinskih voda podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.

(5) Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

(6) Pod održavanjem građevina i uređaja javne namjene podrazumijeva se održavanje, popravci i čišćenje tih građevina, uređaja i predmeta.

(7) Pod održavanjem groblja i krematorija unutar groblja podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

(8) Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

(9) Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene, uključujući prigodno ukrašavanje i osvjetljavanje naselja za božično - novogodišnje blagdane i druge manifestacije.

(10) U sklopu obavljanja djelatnosti iz stavka 1. ovog članka može se osigurati i građenje komunalne infrastrukure.

**b) Uslužne komunalne djelatnosti**

Članak 3.

(1) Na području Općine Privlaka obavljaju se slijedeće zakonom propisane uslužne komunalne djelatnosti:

1. usluge parkiranja na uređenim javnim površinama,

2. usluge ukopa pokojnika.

(2) Pod uslugama *parkiranja na uređenim javnim površinama*podrazumijeva se upravljanje tim površinama, njihovo održavanje, naplata i kontrola naplate parkiranja i drugi poslovi s tim u vezi te obavljanje nadzora i premještanje parkiranih vozila na površinama javne namjene sukladno posebnim propisima.

(3) Pod uslugama *ukopa pokojnika* podrazumijevaju se ispraćaj i ukop unutar groblja u skladu s posebnim propisima.

(4) U sklopu obavljanja djelatnosti iz stavka 1. ovog članka može se osigurati i građenje i/ili održavanje komunalne infrastrukture potrebne za obavljanje tih djelatnosti.

**c) Komunalne djelatnosti određene od strane predstavničkog tijela**

Članak 4.

(1) Osim komunalnih djelatnosti iz članka 2. i 3. ove Odluke, ovom Odlukom određuju se i druge djelatnosti od lokalnog značaja za područje Općine Privlaka, kojima se kontinuirano zadovoljavaju potrebe od životnog značenja za stanovništvo na području Općine Privlaka i predstavljaju nezamjenjiv uvjet života i rada u naselju, a to su:

* 1. održavanje objekata javne namjene,
  2. provođenje mjera obvezne preventivne dezinsekcije, dezinfekcije i deratizacije,
  3. sakupljanje napuštenih i izgubljenih životinja te njihovo zbrinjavanje i usluge  higijeničarske službe,
  4. održavanje i čišćenje plaža,
  5. prigodno ukrašavanje naselja,
  6. postavljanje i održavanje oznaka ulica i trgova,
  7. održavanje i čišćenje javnih WC-a.

(2) Pod *održavanjem objekata javne namjene*podrazumijeva se tekuće održavanje i operativno upravljanje objektima javne namjene koji su u vlasništvu/suvlasništvu Općine Privlaka odnosno ugovornom pravu korištenja na ime Općine Privlaka, a koji su u funkciji zadovoljavanja javnih potreba (kultura, sport, tehnička kultura i drugo). Objektima javne namjene smatraju se i sportske građevine u vlasništvu Općine Privlaka, a za čije je upravljanje i korištenje donesena i posebna odluka općinskog vijeća.

(3) Pod provođenjem mjera *obvezne preventivne dezinfekcije, dezinsekcije i deratizacije*podrazumijevaju se mjere suzbijanja patogenih mikroorganizama, štetnih člankonožaca i štetnih glodavaca čije je planirano, organizirano i sustavno suzbijama mjerama dezinfekcije, dezinsekcije i deratizacije od javnozdravstvene važnosti, kao i izvanredno utvrđene potrebite aktivnosti po iznimno utvrđenim potrebama na zaštiti javnog zdravlja.

(4) Pod *sakupljanjem napuštenih i izgubljenih životinja te njihovim zbrinjavanjem i uslugama higijeničarske službe*podrazumijeva se usluga sakupljanja napuštenih i izgubljenih životinja te njihovo zbrinjavanje sukladno propisima kojima se uređuje zaštita životinja i usluge higijeničarske službe (sakupljanja i odvoz lešina i nusproizvoda životinjskog podrijetla koji nisu za prehranu ljudi na uništavanje toplinskom preradom) sukladno propisima o veterinarstvu.

(5) Pod *održavanjem i čišćenjem plaža*podrazumijeva se održavanje i čišćenje plaža koje nisu pod koncesijom odnosno pomorskog dobra izvan luka i plaža pod koncesijama, a koja aktivnost obuhvaća održavanje opreme, instalacija i uređaja postavljenih na istima (šetnice u zahvatu plaža, stepeništa/rampe za ulaz u more, tuševi, psihološke barijere, WC-i, kabine za presvlačenje, klupe, koševi za otpatke i sl.) te čišćenje tih plaža sa odvozom prikupljenog otpada.

(6) Pod *prigodnim ukrašavanjem naselja*podrazumijeva se prigodno ukrašavanje naselja za državne praznike, božićno-novogodišnje blagdane i druge manifestacije, a koji ukrasi nisu svjetleći (zastavice, natpisi, novogodišnja drvca i slično).

(7) Pod *postavljanjem i održavanjem oznaka ulica i trgova*podrazumijeva se postavljanje naziva ulica i trgova sukladno odgovarajućoj odluci Općine Privlaka te njihovo održavanje.

(8) Pod *održavanjem i čišćenjem javnih WC-a*podrazumijeva se tekuće investicijsko održavanje javnih WC-a u vlasništvu Općine Privlaka uz osiguranje potrebitog potrošnog materijala te osiguranje redovnog čišćenja, a sve uz upravljanje istima.

**III. NAČIN OBAVLJANJA KOMUNALNIH DJELATNOSTI**

**a) Povjeravanje obavljanja komunalnih djelatnosti trgovačkom društvu**

Članak 5.

(1) Od komunalnih djelatnosti koje su navedene u članku 2., 3. i 4. ove Odluke povjeravaju se na obavljanje Općinskom komunalnom društvu Artić d.o.o. (u daljnjem tekstu: OKD Artić d.o.o.), kao trgovačkom društvu u vlasništvu Općine Privlaka slijedeće komunalne djelatnosti:

a) održavanje komunalne infrastrukture:

1. održavanje nerazvrstanih cesta;
2. održavanje javnih površina na kojima nije dopušten promet motornim vozilima;
3. održavanje građevina javne odvodnje oborinskih voda;
4. održavanje javnih zelenih površina;
5. održavanje građevina, uređaja i predmeta javne namjene;
6. održavanje groblja;
7. održavanje čistoće javnih površina;

b) uslužne komunalne djelatnosti:

1. usluge parkiranja na uređenim javnim parkiralištima;
2. usluge ukopa pokojnika;

c) komunalne djelatnosti određene od strane predstavničkog tijela:

* 1. održavanje objekata javne namjene;
  2. održavanje i čišćenje plaža;
  3. prigodno ukrašavanje naselja;
  4. postavljanje i održavanje oznaka ulica i trgova;
  5. održavanje i čišćenje javnih WC-a.

(2) OKD Artić d.o.o. obavljati će komunalne djelatnosti iz prethodnog stavka, sukladno ovoj Odluci, posebnim propisima kojima se regulira obavljanje pojedine komunalne djelatnosti i odlukama općinskog vijeća donesenih sukladno tim propisima.

(3) Obavljanje komunalnih djelatnosti iz stavka 1. ovog članka povjerava se OKD Artić d.o.o. na neodređeno vrijeme dok je trgovačko društvo registrirano za obavljanje povjerenih komunalnih djelatnosti.

(4) OKD Artić d.o.o. je dužno obavljati povjerene komunalne djelatnosti kao javnu službu i postupati u skladu s načelima na kojima se temelji komunalno gospodarstvo sukladno zakonu koji uređuje komunalno gospodarstvo, a jednom godišnje društvo podnosi osnivaču izvješće o poslovanju.

(5) Obavljanje pojedine komunalne djelatnosti iz stavka 1. ovog članka, u slučaju ako OKD Artić d.o.o. nema dostatne kapacitete za izvršenje iste, općina može povjeriti i drugim pravnim i fizičkim osobama i to na temelju pisanog ugovora o povjeravanju komunalnih djelatnosti, odnosno koncesije, a sve nakon provedenog propisanog postupka.

Članak 6.

(1) OKD Artić d.o.o. povjerava se vršenje javnih ovlasti u obavljanju djelatnosti usluge održavanja groblja i ukopa pokojnika radi uređenja groblja i grobnih mjesta, dodjele grobnih mjesta, te rješavanja u pojedinačnim upravnim stvarima o pravima, obvezama i odgovornostima pravnih i fizičkih osoba u vezi sa tim.

(2) O žalbama na upravne akte iz prethodnog stavka, rješava Jedinstveni upravni odjel Općine Privlaka.

**b) Ugovor o obavljanju komunalne djelatnosti**

Članak 7.

(1) Od komunalnih djelatnosti koje su navedene u članku 2., 3. i 4. ove Odluke temeljem pisanog ugovora po pravnoj ili fizičkoj osobi mogu se obavljati slijedeće komunalne djelatnosti:

a) održavanje komunalne infrastrukture:

1. održavanje javne rasvjete;

b) komunalne djelatnosti određene od strane predstavničkog tijela:

1. provođenje mjera obvezne preventivne dezinsekcije, dezinfekcije i deratizacije;
2. sakupljanje napuštenih i izgubljenih životinja te njihovo zbrinjavanje i usluge higijeničarske službe.

(2) Postupak odabira pravne ili fizičke osobe s kojom se sklapa ugovor o povjeravanju obavljanja komunalnih djelatnosti, te sklapanje, provedba i izmjene tog ugovora provode se prema propisima o javnoj nabavi.

(3) Ugovor o povjeravanju obavljanja komunalnih djelatnosti iz stavka 1. ovog članka može se zaključiti najduže na vrijeme od 2 (dvije) godine.

(4) Opseg obavljanja poslova određene komunalne djelatnosti iz stavka 1. ovog članka određuje se na temelju Programa održavanja komunalne infrastrukture na području Općine Privlaka za pojedinu godinu.

Članak 8.

Jedinstveni upravni odjel Općine Privlaka vrši nadzor nad obavljanjem komunalnih djelatnosti po izvršitelju istih, predlaže nacrte ugovora, kao i nacrte akata u vezi načina i uvjeta obavljanja komunalnih djelatnosti, prava, obveza i ovlaštenja izvršitelja komunalnih djelatnosti koje su predmet ove Odluke.

**IV. PRIJELAZNE I ZAVRŠNE ODREDBE**

Članak 9.

Ugovori o obavljanju komunalnih djelatnosti zaključeni prije stupanja na snagu ove Odluke, ostaju na snazi      do isteka roka na koji su zaključeni ili do raskida istih.

Članak 10.

Stupanjem na snagu ove Odluke prestaje važiti Odluka o komunalnim djelatnostima na području Općine Privlaka („Službeni glasnik Zadarske županije“, broj 13/15, 05/18, 10/19).

Članak 11.

Ova Odluka stupa na snagu osmog dana od dana objave u “Službenom glasniku     Zadarske županije“.

KLASA:363-02/22-01/4

URBROJ:2198-28-01-22-2

Privlaka, 30. ožujka 2022.g.

OPĆINSKO VIJEĆE

Predsjednik

Nikica Begonja, v.r.